Sacrosanctæ ecclesiæ Cluniensi [constructæ in honore beatorum apostolorum Petri et Pauli], quam domnus Hemardus abbas ad regendum habere videtur. Igitur, in Dei nomine, ego Arlebaldus et uxor mea Helirada, considerantes [velocissimum humane fragilitatis casum, et quia cuncta temporalia velud umbra cito evanescere videntur, propterea, pro remedio animarum nostrarum, et pro salute omnium parentum nostrorum, necnon omnium fidelium christianorum], donamus atque transfundimus Deo et sanctis apostolis ejus Petro et Paulo, ad predictum locum, aliquid de rebus nostris: hoc sunt duo curtilos cum vinea et campo simul tenentibus; que res sunt sitæ in comitatu Matisconensi, in vicaria Buferias, in villa Marchesolio; terminantur autem jam dictæ res a mane [et a medio die et a sero hereditate Magnerii, a circio via publica]. Hec omnia [ego] Arlebaldus dono ad jam dictum monasterium a die presenti, consentiente uxore mea; eo tenore ut recipiant eam monachi ad sepeliendum. Hoc autem quod ego prelibato confero cœnobio, ipsa sponte confirmat; cum vero eadem obierit, si plus de hereditate dare potuerit dabit; si autem hoc non valuerit, aut II libras aut tale quid donabit, quod tantum valere æstimetur. Si quis autem, [si nos ipsi, aut aliqua persona, hanc cartam calumniare voluerit, auri libras IIII componere cogatur cui litem inferre temptaverit, et presens auctoritas] firma et stabilis permaneat, [cum stipulatione subnexa].